**Iljušin Il-62** (ven. Ильюшин Ил-62, Nato-raportointinimi *Classic*) on Neuvostoliitossa kehitetty Iljušinin valmistama pitkän matkan matkustajalentokone. Se on ensimmäinen neuvostoliittolainen varsinainen pitkän matkan matkustajakonetyyppi, ja sen ensilento oli 2. tammikuuta 1963. Aeroflot lensi konetyypin ensimmäisen kaupallisen lennon 8. syyskuuta 1967 ja ensimmäisen kansainvälisen lennon viikkoa myöhemmin.

Koneesta valmistettiin myös käyttötaloudellisempaa Il-62M-tyyppiä Solovjov-moottoreilla ja siivistään vahvistettua keskipitkän matkan Il-62MK-tyyppiä. Konetta valmistettiin 292 kappaletta. Konetyyppiä on käytetty Venäjän lisäksi muun muassa useissa Itä-Euroopan maissa sekä Kuubassa, Mosambikissa ja Pohjois-Koreassa. Sen suurimpia käyttäjiä olivat Aeroflot, jonka laivastossa oli jossakin vaiheessa koneista 213, sekä Domodedovo Airlines, jolla oli 45 konetta.

Il-62 on melurajoitusten tiukennuttua ja uusien, taloudellisempien konetyyppien tultua markkinoille poistettu liikenteestä lähes kokonaan. Kaupallista matkustajaliikennettä sillä lentää ainoastaan Air Koryo, joka kuljettaa sillä turisteja Pohjois-Korean sisällä. Valmistetuista 292 koneesta oli helmikuussa 2017 käytössä enää 15, niistä suurin osa ilmavoimien ja hallitusten omistuksessa.

Historia
--------

### Kehitys

1950-luvulla ainoa moderni Neuvostoliitossa valmistettu pitkän matkan matkustajalentokone oli neljällä potkuriturbiinimoottorilla varustettu Tupolev Tu-114. Neuvostoliiton sisäinen lentomatkustaminen kymmenkertaistui vuosina 1950–1959, ja maassa tarvittiin laajarunkoista pitkän matkan lentokonetta, jota voitaisiin käyttää ulkomaan reittien lisäksi myös pisimmillä kotimaan lennoilla. Vuonna 1958 viranomaiset antoivat Iljušinin suunnittelutoimistolle tehtäväksi kehittää suihkukoneen, joka kuljettaisi 150 matkustajaa 8 000 kilometrin matkan 900 kilometrin tuntinopeudella. Helmikuussa 1960 Iljušin esitteli ministerineuvostolle suunnitelman nelimoottorisesta lentokoneesta, mallinimeltään Il-62. Sen pääsuunnittelija oli suunnittelutoimiston perustaja Sergei Iljušin. Sopivan voimanlähteen kehittäminen annettiin Kuznetsovin suunnittelutoimistolle.

Konetyypin rakenne muistutti läheisesti samaan aikaan kehitteillä ollutta brittiläistä Vickers VC10 -konetta. Seurauksena oli syytöksiä plagioinnista, ja konetyypille annettiin länsimaissa humoristinen lempinimi "VC-10ski". Konetta ei kuitenkaan ollut plagioitu, vaan konetyypin pääpiirteet oli määrännyt Neuvostoliiton virtausdynamiikan keskusinstituutti, koska Iljušinin suunnittelutoimistolla ei ollut resursseja muiden vaihtoehtojen tutkimiseen. Sekä Il-62:ssa että VC10:ssä oli T-pyrstö ja neljä suihkumoottoria, jotka oli kiinnitetty rungon takaosaan, kaksi kummallekin puolelle. Moottorien sijoittamisesta rungon takaosaan oli sekä hyötyä että haittaa. Matkustamo oli hiljaisempi ja siivet aerodynaamisesti puhtaammat. Lisäksi koneen sivuvakaimesta voitiin tehdä pienempi, sillä moottoririkon sattuessa kone ei kampeaisi yhtä paljon sivulle, koska moottorit olivat lähempänä runkoa. Moottorien paikka aiheutti myös sen, että tyhjänä koneen painopiste saattoi olla päälaskutelineen takana. Niinpä koneen perään rakennettiin tuki, joka voitiin laskea aina koneen ollessa pysäköitynä. Se esti koneen kaatumisen pyrstölleen lastauksen aikana.

Il-62 oli aikansa moderneimpia lentokoneita, ja sen valmistuksessa käytettiin uusimpia materiaaleja ja tekniikoita. Uutta teknologiaa edusti muun muassa laite, joka työnsi automaattisesti ohjaintangon eteen, jos kone sakkasi. Vaikka lentäjät vastustivat laitetta aluksi, sellainen tuli myöhemmin moniin muihinkin T-pyrstöä käyttäviin konetyyppeihin. Lisäksi Il-62:ssa oli varoituslaite, joka tärisytti ohjaintankoa koneen lähestyessä aerodynaamista sakkausta. Yksi koneen ulkoisista tuntomerkeistä oli siiven etureunassa, rungosta kolmanneksen verran siivenkärkeen päin ollut "koiranhammas". Tämän loven tarkoituksena oli parantaa koneen hallittavuutta pienellä nopeudella. Se tehosti ilman virtausta siiven uloimmalla osalla, kun kohtauskulma oli suuri.

Siipien jättöreunoissa oli siiven tyvessä kaksiosaiset ja niiden vieressä siivenkärjen puolella yksiosaiset, yksisolaiset, sähköisesti liikuteltavat laskusiivekkeet. Lisäksi kummassakin siivessä oli kolmiosaiset siivekkeet ja kaksiosainen spoileri. Pyrstössä oli manuaalisesti liikuteltavat sivu- ja korkeusvakaimet. Siivekkeissä, sivuvakaimessa ja korkeusvakaimissa oli trimmisiivekkeet. Siiven etureunan jäänpoisto toteutettiin moottoreista johdetulla kuumalla ilmalla. Koneen keskiosassa oli kolme polttoainetankkia ja kummassakin siivessä kaksi. Il-62 oli ensimmäinen Neuvostoliitossa valmistettu konetyyppi, jossa oli suihkujarru. Se oli uloimmissa NK-8-4-moottoreissa, joiden ohivirtaussuhde oli noin 1:1. Moottoreista kukin tuotti 99,0 kilonewtonin työntövoiman.

* OhjaamoOhjaamo
* Katon kytkimet ja mittaritKaton kytkimet ja mittarit
* Lentoinsinöörin mittaristoLentoinsinöörin mittaristo
* Suunnistajan mittaristoSuunnistajan mittaristo

### Koelento-ohjelma

Il-62-aiheinen neuvostoliittolainen postimerkki vuodelta 1969.
Ensimmäinen prototyyppi (rekisteriltään CCCP-06156) rakennettiin Moskovassa Hodinkan lentoasemalla, jossa se rullasi ensimmäistä kertaa omien moottoreidensa voimalla 19. syyskuuta 1962. Koska Kuznetsov NK-8 -moottoreiden kehitystyö oli vielä kesken, ensimmäisessä prototyypissä käytettiin niiden sijasta Ljulka AL-7 -moottoreita. Ne tuottivat vain noin kolme neljäsosaa NK-8:n työntövoimasta, ja niiden polttoaineenkulutus oli suurempi, joten prototyyppi oli alitehoinen eikä kyennyt saavuttamaan haluttua toimintamatkaa. Pääsihteeri Nikita Hruštšoville ja muulle Neuvostoliiton johdolle prototyyppi esiteltiin Hodinkan lentoasemalla 24. syyskuuta, minkä jälkeen se purettiin ja kuljetettiin maanteitse Žukovskin lentoasemalle koelentoja varten.

Il-62:n ensilento lennettiin 2. tammikuuta 1963. Lento kesti 34 minuuttia, ja lennon miehistön muodostivat kapteeni Vladimir Kokkinaki, perämies Eduard Kuznetsov, suunnistaja V. F. Voskresenski, lentoinsinööri I. B. Kuss, radisti V. S. Siliminov ja projekti-insinööri P. V. Kazakov. Ensimmäinen NK-8-moottoreilla varustettu prototyyppi lensi ensilentonsa seuraavana vuonna. Uusien moottorien lisäksi siinä oli uudelleen suunnitellut siivekkeet.

Ensimmäinen prototyyppi tuhoutui 25. helmikuuta 1965 onnettomuudessa 127. koelennollaan, jolla oli tarkoitus testata koneen käyttäytymistä suurimmalla sallitulla lentoonlähtöpainolla. Se lähti lentoon suurella kohtauskulmalla ja pienellä nopeudella, osui lentokentän aitaan ja syöksyi maahan. Kymmenen koneessa olleesta 17 henkilöstä kuoli, heidän joukossaan ensilennolla mukana olleet Voskresenski, Kazakov ja Kuss. Kolmas ja viimeinen prototyyppi lensi ensilentonsa saman vuoden heinäkuussa, minkä jälkeen koneen tuotanto aloitettiin KAPOn tehtailla Kazanissa. Ensimmäiset kaksi tuotantokonetta osallistuivat koelento-ohjelmaan lentäen tavallista siviilikäyttöä simuloivia lentoja. Koelento-ohjelma kesti kaikkiaan neljä vuotta.

### Käyttö

Aeroflotin Il-62 Pariisin ilmailunäyttelyssä vuonna 1973.
Ensimmäinen siviilikäyttöön otettu tuotantolentokone toimitettiin Aeroflotin solmukohtaan Krasnojarskiin, ja se lensi ensimmäisen kaupallisen lentonsa 8. syyskuuta 1967 Moskovasta Alma-Ataan. Viikkoa myöhemmin oli vuorossa ensimmäinen Neuvostoliiton ulkopuolinen lento, kun Il-62 korvasi Tu-114:n lennolla Moskovasta Montrealiin. Jo kesällä 1968 Aeroflot vuokrasi yhden Il-62:n Air Francelle, mutta ensimmäinen varsinainen vientiasiakas oli tšekkoslovakialainen ČSA. Se sai ensimmäiset koneensa loka- ja marraskuussa 1969 ja käytti niitä lennoillaan Moskovaan ja pitkän matkan lennoilla Damaskoksen, Karachin ja Rangoonin kautta Jakartaan. Seuraavina ulkomaalaisasiakkaina koneita käyttöönsä saivat Interflug vuonna 1970, CAAC, United Arab Airlines ja EgyptAir vuonna 1971, Tarom ja Cubana de Aviación vuonna 1972 sekä Polskie Linie Lotnicze LOT vuonna 1973. Air Francen lisäksi koneita Aeroflotilta wet lease -sopimuksella vuokrasivat KLM Royal Dutch Airlines vuosina 1971–1972 ja Japan Airlines vuonna 1973.

Pian Il-62:n käyttöönoton jälkeen alkoi parannellun Il-62M-version kehitystyö. Siinä käytettiin uusia Solovjov D-30KU -moottoreita, jotka tuottivat 107,9 kilonewtonin työntövoiman. Niiden ohivirtaussuhde oli 2,4:1, joka oli huomattavasti suurempi kuin alkuperäisissä NK-8-moottoreissa. Lisäksi ne kuluttivat noin 11 prosenttia vähemmän polttoainetta. Moottorit oli sijoitettu uudelleen suunniteltuihin, virtaviivaisempiin naselleihin. Uudet moottorit olivat myös vanhoja Kuznetsov-moottoreita hiljaisemmat. Muita Il-62M-versioon tehtyjä parannuksia olivat pyrstöön sijoitettu 5 000 litran polttoainesäiliö, ICAOn luokan II kanssa yhteensopiva avioniikka, uudet ohjaintangot ja paranneltu APU-voimalaite sekä ohjaamon valaistus. Uudessa mallissa spoilereita voitiin käyttää epäsymmetrisesti, joten ne toimivat ohjaamisessa siivekkeiden apuna.

Ensimmäinen Il-62M koottiin 94 toimitetun Il-62:n jälkeen, ja se lensi ensi lentonsa 15. huhtikuuta 1972. Tyyppihyväksyntä sille myönnettiin marraskuussa 1973 laajan koelento-ohjelman jälkeen. Osana ohjelmaa Il-62M kävi Etelä-Amerikassa, jossa testattiin sen suorituskykyä kuumassa ilmanalassa korkealla merenpinnan yläpuolella olevilla lentokentillä. Ensimmäisen kaupallisen lennon sillä lensi Aeroflot tammikuussa 1974. Kaikki Il-62:a käyttäneet yhtiöt hankkivat myös Il-62M:ää, ja lisäksi konetyyppi sai kolme uutta asiakasta Neuvostoliiton ulkopuolelta: TAAG Angola Airlines, DETA Mozambique ja CAAK.

Samoihin aikoihin Il-62M:n kanssa, vuonna 1969, alkoi myös keskipitkän matkan Il-62MK-version kehitystyö. Se oli ulkoisesti lähes identtinen Il-62M:n kanssa ja käytti samoja D-30KU-moottoreita, mutta sen siipiä ja laskutelineitä oli vahvistettu suurempia toimintapainoja varten. Sen spoilerit yhdistettiin laskutelineisiin niin, että ne aukesivat automaattisesti pyörien osuessa maahan. Myös matkustamoa muokattiin huomattavasti. Sinne lisättiin matkatavaralokerot, ja keskikäytävästä tehtiin leveämpi. Muutosten ansiosta MK-versioon mahtui jopa 196 matkustajaa. Ensimmäinen Il-62MK valmistui alkuvuonna 1978, ja niitä valmistettiin kaikkiaan lähes 40.

### Viimeiset vuodet

Domodedovo Airlinesin Il-62M vuonna 2006.
1990-lukua voidaan pitää Il-62:n kultakautena. Neuvostoliiton ja sen myötä Aeroflotin hajoamisen ja Venäjän lentoliikenteen säännöstelyn loppumisen seurauksena syntyi monia uusia lentoyhtiöitä, jotka lensivät Il-62-koneilla. Tällaisia olivat esimerkiksi Aeroflotin entisistä osastoista muodostetut Air Ukraine ja Uzbekistan Airways, Venäjällä perustetut Dalavia, SAT Airlines ja Domodedovo Airlines sekä tšekkiläiset Espe Air Prague ja Bemoair. Monilla näistä yhtiöistä Il-62 oli kovassa käytössä. Niillä lennettiin keskimäärin jopa 17 tuntia vuorokaudessa. Myös Aeroflotilla Il-62 oli yhä käytössä Atlantin ylittävillä lennoilla. Viimeinen sarjatuotantokone valmistui vuonna 1995, mutta vielä vuonna 2009 Kazanissa koottiin yksi Il-62 yli jääneistä osista.

Vuosituhannen vaihteessa lentoyhtiöt alkoivat poistaa Il-62:a laivastoistaan, kun saataville tuli halpoja, taloudellisia, käytettyjä Airbusin ja Boeingin valmistamia koneita. Konetyypin aikoinaan suurin käyttäjä Aeroflot poisti viimeiset koneyksilöt liikenteestä vuonna 2001. Yksi Il-62:n viimeisistä käyttäjistä oli Cubana de Aviación, joka lensi sillä vielä 2000-luvulla Madridiin, Pariisiin, Frankfurtiin ja Las Palmasiin. Vähitellen sekin siirsi koneensa lentämään lyhemmille reiteille ja poisti lopulta viimeisen koneensa laivastostaan 1. maaliskuuta 2011. Ainoaksi Il-62-koneilla matkustajia kuljettavaksi yhtiöksi jäi tällöin Air Koryo, joka osti vuonna 2012 yhden Cubanan vanhoista koneista ja purki sen varaosiksi. Vuonna 2013 Kiina, jonne Air Koryo koneillaan oli pääasiassa lentänyt, tiukensi melusäännöksiään. Niinpä Air Koryo ei voinut enää käyttää Il-62:a ulkomaanlennoillaan. Toinen kahdesta käytössä olleesta koneesta siirrettiin Pohjois-Korean ilmavoimille. Toinen, vuonna 1979 toimitettu kone, jäi Air Koryolle, ja sillä lennätetään turisteja ja ilmailusta kiinnostuneita maan sisällä. Se on maailman viimeinen matkustajia lennättävä Il-62.

Konetyyppiä valmistettiin yhteensä 292 kappaletta. Sen suurimpia käyttäjiä olivat Aeroflot, jonka laivastossa oli jossakin vaiheessa koneista 213, sekä Domodedovo Airlines, jolla oli 45 konetta.

Versiot
-------

Il-62
Alkuperäinen tuotantoversio, jonka voimanlähteenä ovat Kuznetsov NK-8 -suihkumoottorit.
Il-62M
Paranneltu versio, jonka voimanlähteenä ovat Solovjov D-30KU -suihkumoottorit. Siinä on muunnellut spoilerit, uudistettu ohjaamo ja suurempi polttoainekapasiteetti.
Il-62MK
Keskipitkän matkan versio. Siinä käytetään samoja D-30KU-moottoreita kuin Il-62M-koneissa, mutta siipiä ja laskutelineitä on vahvistettu suurempia painoja varten.
Il-62MGr
Il-62M:stä muunnettu rahtiversio, jota rakennettiin kolme.
Il-62MU
Matkustajien ja rahdin yhtäaikaiseen kuljettamiseen tarkoitettu combi-versio, jota rakennettiin vain yksi.
Il-62M-250
Suunnitteilla ollut 6,8 metrillä pidennetty versio, jota siis ei rakennettu yhtään.

Käyttäjät
---------

### Siviilikäyttäjät

Air Koryon yhä käytössä oleva Il-62.
Nykyiset käyttäjät
Seuraavilla lentoyhtiöillä on aktiivikäytössä Il-62-koneita (lukumäärä suluissa):

 Kirgisia

* Manas Airways (1)

 Pohjois-Korea

* Air Koryo (1)

 Valko-Venäjä

* Rada Airlines (1)

Entiset käyttäjät
Aeroflotin Il-62M.
Cubana de Aviaciónin Il-62M.
Interflugin Il-62.
Seuraavat lentoyhtiöt ovat käyttäneet Il-62-koneita:

|  |  |  |
| --- | --- | --- |
|  Alankomaat* KLM Royal Dutch Airlines

 Angola* TAAG Angola Airlines

 Burkina Faso* CEN-SAD

 Egypti* Alim Airlines
* EgyptAir

 Gambia* Gambia New Millennium Air

 Georgia* Airzena Georgian Airlines
* TAM Air

 Guyana* Guyana Airways

 Intia* Air India

 Iran* Aria Air
* Iran Air

 Itä-Saksa* Interflug

 Japani* Japan Airlines

 Kambodža* Mekong Air International

 Kazakstan* Air Kokšetau
* Air Trust
* Alfa Line
* Aral Airlines
* BGB Air
* DETA Air
* Eastern Express
* InvestAvia
* SkyJet
* Trans-Asia

 Keski-Afrikan tasavalta* Centrafrican Airlines
 |  Kiina* CAAC

 Kreikka* Olympic Airways

 Kuuba* Cubana de Aviación

 Latvia* Inversija

 Libya* Libyan Arab Air Cargo

 Mali* Trans African Airlines

 Moldova* Air Moldova

 Mosambik* LAM - Linhas Aéreas de Moçambique

 Neuvostoliitto* Aeroflot

 Norsunluurannikko* Panafrican Airways

 Pohjois-Korea* CAAK

 Puola* Polskie Linie Lotnicze LOT

 Päiväntasaajan Guinea* Jetline

 Ranska* Air France

 Romania* Tarom

 Sudan* Air Cess
* Forty Eight Aviation

 Tšekki* Bemoair
 |  Tšekkoslovakia* ČSA
* Espe Air
* Georgia Air Prague

 Ukraina* Air Ukraina
* Atlant-SV Aircompany
* Ukraine Air Enterprise

 Unkari* Malév

 Uzbekistan* Tashkent Aviation Production Association
* Uzbekistan Airways

 Venäjä* Aeroflot
* Aerofreight Airlines
* Airstars Airways
* Atlant-Soyuz Airlines
* Aviaenergo
* Bural
* Dalavia
* Domodedovo Airlines
* Donavia
* East Line Airlines
* Far Eastern Cargo Airlines
* Interavia Airlines
* KAPO Avia
* KrasAir
* Magma Airlines
* MAVIAL Magadan Airlines
* Moscow Airways
* Orient Avia
* Rossija
* Rusavia
* Russian Sky Airlines
* SAT Airlines
* TESIS
* Tretyakovo Airlines
* Uljanovskin lentokoulu
* Vektor-M
* VIM Airlines
* Vladivostokavia
* Volare Air Transport
 |

### Sotilaskäyttäjät

Gambian valtion Il-62M.
Nykyiset käyttäjät
Seuraavilla ilmavoimilla tai hallinnoilla on aktiivikäytössä Il-62 -koneita (lukumäärä suluissa):

 Gambia

* Gambia (1)

 Pohjois-Korea

* Pohjois-Korean ilmavoimat (3)

 Sudan

* Sudan (1)

 Venäjä

* Venäjän ilmavoimat (7)

Entiset käyttäjät
Venäjän hätätilaministeriön Il-62M.
Seuraavat ilmavoimat tai hallinnot tai ministeriöt ovat käyttäneet Il-62 -koneita:

|  |  |
| --- | --- |
|  Itä-Saksa* Itä-Saksan ilmavoimat

 Libya* Libya

 Neuvostoliitto* Neuvostoliiton ilmailuteollisuusministeriö
* Neuvostoliiton laivasto

 Saksa* Luftwaffe
 |  Tšekkoslovakia* Tšekkoslovakia

 Ukraina* Ukrainan ilmavoimat

 Venäjä* Venäjän erikoislento-osasto
* Venäjän hätätilaministeriö
* Venäjän laivasto
 |

Onnettomuudet
-------------

Joistakin huomattavista onnettomuuksista huolimatta Il-62 on varsin turvallinen. Vuosien 1989 ja 2009 välillä sille ei sattunut yhtään kuolemaan johtanutta onnettomuutta. Muihin vastaaviin konetyyppeihin verrattuna Il-62:lle sattui valmistusmäärään suhteutettuna vähiten onnettomuuksia: valmistuneista koneista onnettomuuksissa tuhoutui 7,7 %, kun vastaava luku Boeing 707:lle on 16,4 %, Douglas DC-8:lle 14,9 % ja Vickers VC10:lle 7,8 %. Il-62 oli osallisena 22 kuolonuhreihin johtaneessa onnettomuudessa, ja lisäksi 11 konetta tuhoutui onnettomuuksissa, joissa kukaan ei kuollut.

Konetyypin onnettomuuksista tuhoisin tapahtui 9. toukokuuta 1987, kun New Yorkiin matkalla ollut LOT:n lento 5055 syöksyi maahan yrittäessään paluuta Varsovaan. Koneen noustessa matkalentokorkeuteen sen moottorin turbiini hajosi ja sytytti tulipalon rahtitilassa. Moottorin tuhoutumisen ja tulipalon sähköjärjestelmälle ja hallintalaitteille aiheuttamat vauriot johtivat lopulta hallinnan menetykseen ja maahansyöksyyn, jossa kuolivat kaikki 183 koneessa ollutta. Hyvin samankaltainen oli 14. maaliskuuta 1980 tapahtunut LOT:n lennon 7 onnettomuus, jossa koneen turbiini hajosi samalla tavalla. Se vaurioitti ohjauskaapeleita, ja seurauksena oli maahansyöksy, jossa kaikki 87 koneessa ollutta kuolivat. Näiden onnettomuuksien jälkeen LOT kehitti ja päivitti useita turvalaitteita. Sen koneisiin asennettiin toiset ohjauskaapelit sekä moottorin värinästä ja tulipaloista varoittavat järjestelmät.

Oheisessa avattavassa taulukossa on kaikki onnettomuudet, joissa kone on tuhoutunut tai se on poistettu onnettomuuden jälkeen käytöstä.

| Onnettomuusluettelo |
| --- |
| Päivämäärä | Paikka | Lentoyhtiö | Versio | Rekisteri | Uhrit/Koneessaolleet | Lyhyt kuvaus | Viite |
| 1965-02-25 25.2.1965 | Neuvostoliitto Moskova | Iljušin | Il-62 | CCCP-06156 | 010 10/17 | Maksimipainokoelentoa suorittanut kone nousi lentoonlähdössä vain muutaman metrin korkeuteen. Nokka nousi ylös, vauhti hidastui, kone osui betonimuuriin ja syöksyi maahan. |  |
| 1972-06-16 16.6.1972 | Egypti Kairo | EgyptAir | Il-62 | SU-ARN | 000 0/59 | Kone laskeutui Kairon lentoaseman sijasta lentotukikohtaan, jonka kiitotie ei ollut riittävän pitkä, ja laskukiito meni pitkäksi. |  |
| 1972-08-14 14.8.1972 | Itä-Saksa Königs Wusterhausen | Interflug | Il-62 | DM-SEA | 156 156/156 | Koneen takaosan kuumailmaputkessa ollut vuoto sulatti sähköjohdon eristeen ja aiheutti oikosulun. Siitä syntyi kipinöitä, jotka sytyttivät tulipalon rahtitilassa. Tulipalo aiheutti ongelmia hallintalaitteiden kanssa ja tuhosi lopulta koneen takaosan kokonaan, jolloin kone syöksyi maahan. |  |
| 1972-10-13 13.10.1972 | Neuvostoliitto Moskova | Aeroflot | Il-62 | CCCP-86671 | 174 174/174 | Aeroflotin lento 217 jatkoi lähestymisen aikana tuntemattomasta syystä laskeutumista suurella nopeudella, kunnes osui maahan. |  |
| 1975-08-20 20.8.1975 | Syyria Damaskos | ČSA | Il-62 | OK-DBF | 126 126/128 | ČSA:n lento 540 syöksyi maahan lähestymisen aikana mahdollisesti korkeusmittarin väärän asetuksen vuoksi. |  |
| 1977-05-27 27.5.1977 | Kuuba Havanna | Aeroflot | Il-62M | CCCP-86614 | 069 68+1/70 | Aeroflotin lento 331 osui lähestymisen aikana voimalinjoihin ja syöksyi maahan. |  |
| 1980-03-14 14.3.1980 | Puolan kansantasavalta lippu Varsova | Polskie Linie Lotnicze LOT | Il-62 | SP-LAA | 087 87/87 | LOT:n lennolla 7 oli laskutelineongelmia. Kun tehoja lisättiin uutta lähestymisyritystä varten, moottorin turbiini hajosi kappaleiksi. Palaset vaurioittivat ohjauskaapeleita, ja miehistö menetti koneen hallinnan. |  |
| 1982-07-06 6.7.1982 | Neuvostoliitto Mendelejevo | Aeroflot | Il-62M | CCCP-86513 | 090 90/90 | Aeroflotin lento 411 syöksyi maahan pian lentoonlähdön jälkeen, kun haljenneesta ilmastointiputkesta tullut kuuma ilma aiheutti palohälytyksen vasemman puolen moottoreissa. Moottorit sammutettiin, jolloin vauhti väheni ja kone sakkasi. |  |
| 1982-09-29 29.9.1982 | Luxemburg Luxemburg | Aeroflot | Il-62M | CCCP-86470 | 007 7/77 | Aeroflotin lennon 343 moottorin 1 suihkujarru ei käynnistynyt koneen laskeutuessa. Kone ajautui oikealle ulos kiitotieltä ja päätyi rotkoon. |  |
| 1983-07-01 1.7.1983 | Guinea Labé | CAAK | Il-62M | P-889 | 023 23/23 | Törmäsi vuoreen. |  |
| 1987-05-09 9.5.1987 | Puolan kansantasavalta lippu Varsova | Polskie Linie Lotnicze LOT | Il-62M | SP-LBG | 183 183/183 | LOT:n lento 5055 syöksyi maahan yrittäessään paluuta Varsovaan. Hajonnut turbiini sytytti tulipalon ruumassa ja vaurioitti hallintalaitteita. Miehistö menetti koneen hallinnan. |  |
| 1989-06-17 17.6.1989 | Itä-Saksa Berliini | Interflug | Il-62M | DDR-SEW | 022 21+1/113 | Lentäjä keskeytti lentoonlähdön peräsimen ja korkeusvakaimen jumituttua. Kone ei pysähtynyt jäljellä olleella kiitotiellä vaan törmäsi esteisiin ja syttyi tuleen. |  |
| 1989-09-03 3.9.1989 | Kuuba Havanna | Cubana de Aviación | Il-62M | CU-T1281 | 171 126+45/126 | Cubana de Aviaciónin lento 9646 joutui kovaan laskuvirtaukseen pian lentoonlähdön jälkeen. Se osui antenneihin ja kukkulaan ja syöksyi maahan asuinalueella. |  |
| 1990-07-01 1.7.1990 | Neuvostoliitto Jakutsk | Aeroflot | Il-62M | CCCP-86456 | 000 0/109 | Laskukiito meni pitkäksi lentoinsinöörin laitettua vahingossa kaksi moottoria täydelle teholle. Kone katkesi kolmeen osaan. |  |
| 1990-11-21 21.11.1990 | Neuvostoliitto Jakutsk | Aeroflot | Il-62 | CCCP-86613 | 000 0/189 | Laskukiito meni pitkäksi miehistön laskeutuessa huonossa säässä vieraalle lentokentälle. |  |
| 1992-10-01 1.10.1992 | Venäjä Moskova | Aeroflot | Il-62M | RA-86703 | 000 0/? | Kone tuhoutui tankkauksen aikana syttyneessä tulipalossa. |  |
| 1998-04-24 24.4.1998 | Turkki Istanbul | Trans-Asia | Il-62M | YR-IRD | 000 0/73 | Lentoonlähtöön valmisteltavan koneen moottori räjähti ja sytytti tulipalon koneen takaosassa, joka vaurioitui pahoin. Trans-Asian käytössä ollut kone oli vuokrattuna Taromilta. |  |
| 1998-11-11 11.11.1998 | Yhdysvallat Anchorage | Aeroflot | Il-62M | RA-86564 | 000 0/12 | Liian kovaa rullannut Asiana Airlinesin Boeing 747 osui koneeseen vahingoittaen sen siipeä ja pyrstöä. |  |
| 2002-10-23 23.10.2002 | Kirgisia Biškek | Tretyakovo Airlines | Il-62M | RA-86452 | 000 0/9 | Koneen painopiste oli liian takana, ja laskukiito meni pitkäksi, kun miehistö ei saanut laskettua koneen nokkaa maahan. |  |
| 2006-03-29 29.3.2006 | Venäjä Moskova | CEN-SAD | Il-62M | 5A-DKR | 000 0/6 | Laskukiito meni pitkäksi, ja kone hajosi kolmeen osaan. |  |
| 2008-04-20 20.4.2008 | Dominikaaninen tasavalta Santo Domingo | Cubana de Aviación | Il-62M | CU-T1283 | 000 0/117 | Cubana de Aviaciónin lento 201 teki pakkolaskun, kun moottorin turbiini hajosi, katkaisi polttoaineletkun ja aiheutti tulipalon. |  |
| 2009-07-24 24.7.2009 | Iran Mašhad | Aria Air | Il-62M | UP-I6208 | 016 16/173 | Aria Airin lento 1525 laskeutui liian kovalla vauhdilla, ja laskukiito meni pitkäksi. |  |

Tekniset tiedot
---------------

*Lähde:* Airliner World, Airvectors

**Yleiset ominaisuudet**

* **Miehistö:** 5
* **Matkustajat:** 186
* **Pituus:** &&&&&&&&&&&&&053.012000053,12 m
* **Kärkiväli:** &&&&&&&&&&&&&043.020000043,20 m
* **Nuolikulma:** 35°
* **Korkeus:** &&&&&&&&&&&&&012.035000012,35 m
* **Siipipinta-ala:** &&&&&&&&&&&&0279.0550000279,55 m²
* **Tyhjäpaino:** &&&&&&&&&&071600.&&&&0071 600 kg
* **Suurin lentoonlähtöpaino:** &&&&&&&&&0165000.&&&&00165 000 kg
* **Polttoainemäärä:** 105 300 l
* **Voimalaite:** &&&&&&&&&&&&&&04.&&&&004 × Solovjov D-30KU -suihkumoottoria; &&&&&&&&&&&&0107.0900000107,9 kN per moottori

**Suoritusarvot**

* **Suurin nopeus:** &&&&&&&&&&&&0900.&&&&00900 km/h
* **Lentomatka:** &&&&&&&&&&010000.&&&&0010 000 km
* **Lakikorkeus:** &&&&&&&&&&012000.&&&&0012 000 m

Museokoneet
-----------

DDR-SEG Stöllnissä.
Useita Il-62 -koneita on museoitu ja asetettu näytteille Venäjällä, Saksassa ja Kiinassa. Seuraavassa on lueteltu jäljellä olevat museokoneet.

* Il-62 B-2024. Kiinan ilmailumuseossa Shahezhenin lentotukikohdassa.
* Il-62 B-2028. Esillä Pekingin World Parkissa.
* Il-62 CCCP-86556. Engelsin lentotukikohtamuseossa.
* Il-62 CCCP-86650. Uljanovskin siviili-ilmailumuseossa.
* Il-62 CCCP-86670. Venäjän ilmavoimien museossa Moninossa.
* Il-62 CCCP-86685. Näytteillä Uljanovskin lentokoululla.
* Il-62 CCCP-86696. Kiovan ilmailumuseossa.
* Il-62 DDR-SEC. Merseburgin ilmailu- ja tekniikkamuseossa Merseburgissa, sitä ennen ravintolana.
* Il-62 DDR-SEG. Interflugin toimintaa esittelevä museokone Otto Lilienthalin kuolinpaikalla Stölln-Rhinow’n lentokentällä.
* Il-62M RA-86507. Uljanovskin siviili-ilmailumuseossa.

Katso myös
----------

* Iljušin Il-86
* Boeing 707
* Douglas DC-8
* Vickers VC10

Lähteet
-------

* Eden, Paul; Moeng, Soph (toim.): *The encyclopedia of world aircraft*. Enderby, Leicester: Silverdale Books, 2002. ISBN 1-85605-705-4. (englanniksi)
* Kennedy, Charles: Russia’s Long-Haul Wonder.  *Airliner World*, helmikuu 2016, s. 22–29.  Key Publishing. ISSN 1465-6337.   (englanniksi)

### Viitteet

1. 1 2 3 4 5 6 7 8 9 10 11 12 13 14 15  *Airliner World*, helmikuu 2016, s. 29
2. 1 2 3 4 5 6 7 8 9 10  *Airliner World*, helmikuu 2016, s. 25
3. 1 2 3 4 5 6 7  Ил-62 Russianplanes.net. Viitattu 24.2.2017. (venäjäksi)
4. 1 2 3  Eden s. 835
5. 1 2 3 4 5 6 7  *Airliner World*, helmikuu 2016, s. 24
6. ↑  Ilyushin Il-62 Classic *globalsecurity.org*. GlobalSecurity.org. Viitattu 16.2.2016. (englanniksi)
7. 1 2 3 4 5 6 7 8 9  *Airliner World*, helmikuu 2016, s. 28
8. 1 2  Cripps, Karla: Belarus to North Korea: Ultimate tour for aviation geeks  26.4.2016. CNN. Viitattu 25.5.2016. (englanniksi)
9. 1 2 3 4 5 6 7 8 9 10  Goebel, Greg: Ilyushin Jetliners  1.4.2016. Airvectors.net. Viitattu 4.4.2016. (englanniksi)
10. 1 2 3 4 5  *Airliner World*, helmikuu 2016, s. 23
11. ↑  50 years of Aeroflot and Air France cooperation  24.9.2004. Aeroflot. Viitattu 28.5.2016. (englanniksi)
12. ↑  Hannifin, Jerry: Аэрофлот – Out To Make the Going Greatest  26.7.1968. Life. Viitattu 28.5.2016. (englanniksi)
13. ↑  KLM IL-62 manual for cabin attendants *Flickr*. KLM. Viitattu 28.5.2016.
14. 1 2 3 4 5  *Airliner World*, helmikuu 2016, s. 26
15. 1 2 3 4  *Airliner World*, helmikuu 2016, s. 27
16. 1 2  Ил-62 (arkistoitu versio) *Internet Archive*.  14.3.2016. Russianplanes.net. Viitattu 12.1.2017. (venäjäksi)
17. ↑  Ilyushin Il-62 Information, Pictures and Facts Aviation Explorer. Viitattu 28.5.2016. (englanniksi)
18. 1 2  Acciden description SP-LBG Aviation Safety Network. Viitattu 2.4.2016. (englanniksi)
19. 1 2  Accident description SP-LAA Aviation Safety Network. Viitattu 2.4.2016. (englanniksi)
20. ↑  Accident list: Ilyushin 62 Aviation Safety Network. Viitattu 2.4.2016. (englanniksi)
21. ↑  Accident description CCCP-06156 Aviation Safety Network. Viitattu 2.4.2016. (englanniksi)
22. ↑  Accident description SU-ARN Aviation Safety Network. Viitattu 2.4.2016. (englanniksi)
23. ↑  Accident description DM-SEA Aviation Safety Network. Viitattu 2.4.2016. (englanniksi)
24. ↑  Accident description CCCP-86671 Aviation Safety Network. Viitattu 2.4.2016. (englanniksi)
25. ↑  Accident description OK-DBF Aviation Safety Network. Viitattu 2.4.2016. (englanniksi)
26. ↑  Accident description CCCP-86614 Aviation Safety Network. Viitattu 2.4.2016. (englanniksi)
27. ↑  Accident description CCCP-86513 Aviation Safety Network. Viitattu 2.4.2016. (englanniksi)
28. ↑  Accident description CCCP-86470 Aviation Safety Network. Viitattu 2.4.2016. (englanniksi)
29. ↑  Accident description P-889 Aviation Safety Network. Viitattu 2.4.2016. (englanniksi)
30. ↑  Accident description DDR-SEW Aviation Safety Network. Viitattu 2.4.2016. (englanniksi)
31. ↑  Accident description CU-T1281 Aviation Safety Network. Viitattu 2.4.2016. (englanniksi)
32. ↑  Accident description CCCP-86456 Aviation Safety Network. Viitattu 2.4.2016. (englanniksi)
33. ↑  Accident description CCCP-86613 Aviation Safety Network. Viitattu 2.4.2016. (englanniksi)
34. ↑  Accident description RA-86703 Aviation Safety Network. Viitattu 2.4.2016. (englanniksi)
35. ↑  Accident description YR-IRD Aviation Safety Network. Viitattu 2.4.2016. (englanniksi)
36. ↑  Accident description RA-86564 Aviation Safety Network. Viitattu 2.4.2016. (englanniksi)
37. ↑  Accident description RA-86452 Aviation Safety Network. Viitattu 2.4.2016. (englanniksi)
38. ↑  Accident description 5A-DKR Aviation Safety Network. Viitattu 2.4.2016. (englanniksi)
39. ↑  Accident description CU-T1283 Aviation Safety Network. Viitattu 2.4.2016. (englanniksi)
40. ↑  Accident description UP-I6208 Aviation Safety Network. Viitattu 2.4.2016. (englanniksi)
41. ↑  Ilyushin Il-62 (PDF) (sivut 68–79)  Tammikuu 2016. Soviet Transports. Viitattu 4.1.2017. (englanniksi)
42. ↑  Die Il 62 am Gollenberg Otto-Lilienthal-Verein Stölln. Viitattu 11.1.2017. (saksaksi)
43. ↑  Hille, Friedemann & Hille, Johannes: Die Geschichte des Flugplatzes in Stölln bei Rhinow (s. 3–4 & 17–18) *flugsport-stoelln.de*.  Tammikuu 2013. Stölln:  Flugsportverein "Otto Lilienthal" Stölln/Rhinow e.V.. Viitattu 11.1.2017. (saksaksi)

Aiheesta muualla
----------------

* Kuvia tai muita tiedostoja aiheesta **Iljušin Il-62** Wikimedia Commonsissa

* Il-62 Iljušinin verkkosivuilla (englanniksi, venäjäksi)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Kansalliset Muokkaa Wikidatassa | 
* Israel
* Yhdysvallat

 |

 |